  Туспуктэм: Наталия Сильвестрова Наталия Сильвестрова 19-тӥ толсуре Ижкарын Калыкъёслэн эшъяськон юртазы «Пичи Чеберайёс но Батыръёс – 2022» элькун вожвылъяськонын вормисьёсты пусйизы. Отчы Удмуртиысь но бускель улосвылъёсысь 54 пиналъёсты но соослэсь дышетӥсьёссэс, визьнодасьёссэс, анай-атайёссэс ӧтчазы. Пумиськонэ ивортодэтъя «Удмуртия» агентстволэн корреспондентэз но вуылӥз. Ужрад куинетӥ арзэ ни онлайн амалэн ортчиз. Вожвылъяськон Россиын улӥсь калыкъёслэн лулчеберет кылёссылэн арезлы сӥсемын вал. Пыриськисъёслы асьсэ ужъёссэс видеое гожтыны кулэ вал. Соос веразы но возьматӥзы, маин дано соослэн калыксы, гуртъёссы. Оглом жюрилэн ёзчиосыз 400 котыр куриськонъёсты эскеризы. Вожвылъяськонэз радъясь «Удмурт нылкышно кенеш» огазеяськонлэн тӧроез Елена Миннигараева верамъя, ужъёс, азьло аръёсын ӵошатыса, кужмогес луизы. « Пыриськон капчи ӧй вал, малы ке шуоно со понна пиналлы яке туж умой тодоно удмурт кылэз, яке сое та конкурслы шуыса сокем дышетоно. <…> Татын табере одӥг пинал гинэ уг дасяськы ни, пинал но воспитатель, соос дасясько быдэс семьяен та конкурслы. Кытын ке быдэс гуртэн дасяськемын, со адӟиське, кытын ке школаен, классэн дасясько » Елена Миннигараева, «Удмурт нылкышно кенеш» огазеяськонлэн тӧроез Со пусйиз, жюрилэн ёзчиосыз ужъёсты туж кема эскеризы шуыса, бадӟым саклык удмурт кылэз ӟеч тодэмзылы висъязы. Озьы, нылпи садъёсы ветлӥсьёс но покчи классъёсын дышетскисьёс пӧлысь уйпал, шор, лымшор ёросъёсысь, каръёсысь но бускель улосвылъёсысь 8 «Пичи Чеберайёсты» но 8 «Пичи Батыръёсты» бырйизы. Со сяна, «Мусокай», «Визьнодӥ», «Визьпог», «Шӧртчи», «Усточи», «Устокай», «Дыдыкай» но «Покчи Кылчи» номинациосын вормисьёсты шараязы. Йылпумъян ужрадэз Выль арлы тупатыса ортчытӥзы. Пиналъёсты «Ӟечбур!» газетысь геройёс – Гири но Капа – удмурт шантрапа – шулдыртӥзы. Со сяна, куное Тол Бабай но Лымы Ныл вуылӥзы. Соос пиналъёсын шудӥзы, эктӥзы, кырӟазы, кылбуръёссэс кылзӥзы. Нылпи садъёсы ветлӥсьёс пӧлын «Визьпог» номанациын вормись Можга ёросысь Куатчи гуртысь Коля Петров луиз. Любовь Кощеева воспитателез вожвылъяськонлы рос-прос дасяськемзэс вераз. « Ми кемалась участвовать кариськом, возьмаса гинэ кыллиськом, дасяськиськом, и тани 3 ар ӵоже каждый ар лауреатъёс луиськомы. <…> Туж шумпотӥськом, таӵе конкурс ортчытӥське шуыса.Турттӥськом дасяськыны, ваньмыз пӧлысь быръёно, мед быгатоз со артистичной но луыны, удмурт кылэз но умой мед тодоз. Шумпотӥськомы татчы вуэммылы » Любовь Кощеева, Куатчи нылпи садысь визьнодась Пичи Пурга ёросысь Бобья-Уча гуртысь Денис Чирков нылпи садъёсы ветлӥсьёс пӧлын «Шӧртчи» номанациын вормиз.  « Ми бырйимы тодматыны асьме гуртысь ошмесъёсынымы. Табере (Денис - ред.) тодэ ни, мар бордысен кутскиз гуртмы, кыӵе ошмес бордысен » Екатерина Королёва, Бобья-Уча гуртысь «Зангари» нылпи садысь визьнодась Пичи Пурга ёросысь Гожна гуртысь нылпи садэ ветлӥсь Настя Скворцова «Дыдыкай» луиз. Ольга анаез вожвылъяськонэ пыриськемзы сярысь мылкыдзэс вераз. « Ми бурдъяським. Нырысь кышкам вал. Собере уж пӧрмемъя, результатэз адӟыса ни табере шумпотӥськомы ни. Мылкыд бурдъяськиз » Ольга Скворцова, вожвылъяськонэ пыриськись Настя Скворцовалэн анаез Вожвылъяськонын вань вормисьёслы но призёръёслы кузьымъёс но дипломъёс сётӥзы. Елена Миннигараева озьы ик вераз, вуоно арын конкурс онлайн амалэн узл уы ни, улэпкын ортчоз. Тодэ вайытом,10-тӥ толсуре Россиын улӥсь калыкъёслэн лулчеберетъя кылёссылэн арезылы йылпумъянъёс лэсьтӥзы. 15-тӥ толсуре Дэри ёрослэн литератураезлэсь нуналъёссэ сӥё-дано ворсан ужрад ортчиз. Тегъёс: Удмуртия Ижкар вожвылъяськон нылпиос удмуртъёс пичиЧеберайёсноБатыръёс  